CELEX: 32016D2274
Language: da
Date: 2016-12-15 00:00:00
Title: Kommissionens gennemførelsesafgørelse (EU) 2016/2274 af 15. december 2016 om ækvivalens mellem de reguleringsmæssige rammer for centrale modparter i New Zealand i overensstemmelse med Europa-Parlamentets og Rådets forordning (EU) nr. 648/2012

16.12.2016   
            
            
               DA
            
            
               Den Europæiske Unions Tidende
            
            
               L 342/54
            
         KOMMISSIONENS GENNEMFØRELSESAFGØRELSE (EU) 2016/2274
   af 15. december 2016
   om ækvivalens mellem de reguleringsmæssige rammer for centrale modparter i New Zealand i overensstemmelse med Europa-Parlamentets og Rådets forordning (EU) nr. 648/2012
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (1), særlig artikel 25, stk. 6, og
   ud fra følgende betragtninger:
   
               (1)
            
            
               Proceduren for anerkendelse af centrale modparter (»CCP'er«), der er etableret i tredjelande, jf. artikel 25 i forordning (EU) nr. 648/2012, har til formål at gøre det muligt for CCP'er, der er etableret og har tilladelse i tredjelande, hvis reguleringsmæssige standarder er ækvivalente med dem, der er fastsat i nævnte forordning, at levere clearingydelser til clearingmedlemmer eller handelspladser, der er etableret i Unionen. Denne anerkendelsesprocedure og de dertil knyttede ækvivalensafgørelser bidrager dermed til at realisere det overordnede mål i forordning (EU) nr. 648/2012 om at begrænse den systemiske risiko ved at udvide brugen af sikre og solide CCP'er til at cleare over-the-counter (»OTC«)-derivataftaler, herunder når disse CCP'er er etableret og har tilladelse i et tredjeland.
            
         
               (2)
            
            
               For at et tredjelands retlige system kan betragtes som ækvivalent med Unionens retlige system for så vidt angår CCP'er, bør de væsentlige resultater af de gældende retlige og tilsynsmæssige rammer være ækvivalente med Unionens krav i forhold til de reguleringsmæssige mål, de realiserer. Formålet med denne ækvivalensvurdering er derfor at kontrollere, om de retlige og tilsynsmæssige rammer i New Zealand sikrer, at CCP'er, som er etableret og har tilladelse der, ikke udsætter clearingmedlemmer og handelspladser, der er etableret i Unionen, for et højere risikoniveau end sidstnævnte kunne udsættes for af CCP'er, der har tilladelse i Unionen, og følgelig ikke udgør en uacceptabelt stor systemisk risiko i Unionen. I den forbindelse bør der navnlig tages højde for den væsentligt lavere risiko, der er forbundet med clearingaktiviteter, der udføres på finansielle markeder, som er mindre end Unionens finansielle marked.
            
         
               (3)
            
            
               I henhold til artikel 25, stk. 6, i forordning (EU) nr. 648/2012 skal tre betingelser være opfyldt, for at det kan fastslås, at et tredjelands retlige og tilsynsmæssige rammer for CCP'er, som har tilladelse der, er ækvivalente med dem, der er fastsat i nævnte forordning.
            
         
               (4)
            
            
               I henhold til den første betingelse skal CCP'er, som har tilladelse i et tredjeland, opfylde retligt bindende krav, som er ækvivalente med kravene i afsnit IV i forordning (EU) nr. 648/2012.
            
         
               (5)
            
            
               De retligt bindende krav i New Zealand for CCP'er, der har tilladelse der, består af Part 5C i Reserve Bank of New Zealand Act 1989 (»de primære regler«) og af de afgørelser, hvorved CCP'er meddeles tilladelse som udpeget afviklingssystem (»udpegelsesafgørelser«). De primære regler og udpegelsesafgørelserne fastsætter de krav, som CCP'er løbende skal opfylde for at kunne levere clearingydelser i New Zealand. CCP'er, der er etableret i New Zealand, kan meddeles tilladelse som et udpeget afviklingssystem af generalguvernøren efter indstilling fra finansministeren og handelsministeren og i overensstemmelse med en fælles anbefaling fra Bank of New Zealand og Financial Markets Authority (tilsammen »de fælles reguleringsmyndigheder«). Der kan opstilles betingelser for, at en CCP kan meddeles tilladelse som et udpeget afviklingssystem. Udpegelsesafgørelserne godkender de udpegede afviklingssystemers specifikke interne regler og procedurer, der indeholder de krav, som udpegede afviklingssystemer skal opfylde, og som er i overensstemmelse med de fælles reguleringsmyndigheders overordnede politikker, som de fælles reguleringsmyndigheder har offentliggjort. I henhold til Reserve Bank of New Zealand Act 1989 skal udpegede afviklingssystemer opfylde relevante internationale standarder, der vedrører clearing- og afviklingssystemer, herunder de principper for infrastrukturer på de finansielle markeder (»PFMI'er«), der blev udstedt i april 2012 af Udvalget om Betalings- og Clearingsystemer (2) og Den Internationale Børstilsynsorganisation (»IOSCO«). De fælles reguleringsmyndigheder har udstedt en politikerklæring, »The Designation and Oversight of Designated Settlement Systems«, i henhold til hvilken udpegede afviklingssystemer skal overholde PFMI'erne.
            
         
               (6)
            
            
               De retligt bindende krav for CCP'er, der har tilladelse i New Zealand, består derfor af to trin. De centrale principper, som er fastsat i de primære regler, udgør de høje standarder, som udpegede afviklingssystem skal opfylde for at opnå tilladelse til at levere clearingydelser i New Zealand. Disse primære regler udgør det første trin i de retligt bindende krav i New Zealand. For at dokumentere overensstemmelse med de primære regler skal udpegede afviklingssystemer indgive deres interne regler og procedurer til de fælles reguleringsmyndigheder med henblik på godkendelse. Disse interne regler og procedurer udgør, sammen med udpegelsesafgørelserne, hvorved de godkendes, det andet trin i de retligt bindende krav i New Zealand, som skal indeholde præskriptive detaljer om, hvordan det udpegede afviklingssystem vil opfylde de nævnte standarder og PFMI'erne. De fælles reguleringsmyndigheder vil vurdere, om det udpegede afviklingssystem overholder de nævnte standarder og PFMI'erne. Når systemet er blevet meddelt tilladelse som et udpeget afviklingssystem, bliver de interne regler og procedurer retligt bindende for det og kan ikke ændres, hvis de fælles reguleringsmyndigheder modsætter sig de påtænkte ændringer.
            
         
               (7)
            
            
               Ved ækvivalensvurderingen af de retlige og tilsynsmæssige rammer, der gælder for udpegede afviklingssystemer, der er etableret i New Zealand, bør der også tages hensyn til det risikobegrænsende resultat, som de sikrer i forhold til det risikoniveau, som clearingmedlemmer og handelspladser, der er etableret i Unionen, er udsat for på grund af deres deltagelse i disse enheder. Graden af risikobegrænsning bestemmes både af risikoen ved de clearingaktiviteter, som den pågældende CCP udfører, og som igen afhænger af størrelsen af det finansielle marked, hvor CCP'en driver virksomhed, og af, hvor egnede de retlige og tilsynsmæssige rammer for CCP'er er til at begrænse denne risiko. For at opnå et ækvivalent risikobegrænsende resultat skal der stilles strengere risikobegrænsende krav til CCP'er, der udfører deres aktiviteter i større finansielle markeder, som er forbundet med et højere risikoniveau, end til CCP'er, der udfører deres aktiviteter i mindre finansielle markeder, som er forbundet med et lavere risikoniveau.
            
         
               (8)
            
            
               Det finansielle marked, hvor de udpegede afviklingssystemer, som har tilladelse i New Zealand, udøver deres clearingaktiviteter, er betydeligt mindre end det, hvor de CCP'er, der er etableret i Unionen, udøver deres. I de seneste tre år har den samlede værdi af de derivattransaktioner, der er clearet i New Zealand, udgjort mindre end 1 % af den samlede værdi af de derivattransaktioner, der er clearet i Unionen. Derfor udsætter deltagelse i udpegede afviklingssystemer, som er etableret i New Zealand, clearingmedlemmer og handelspladser, der er etableret i Unionen, for væsentligt lavere risiko end deltagelse i CCP'er, der har tilladelse i Unionen.
            
         
               (9)
            
            
               De retlige og tilsynsmæssige rammer, der gælder for udpegede afviklingssystemer, som er etableret i New Zealand, kan derfor betragtes som ækvivalente, hvis de kan begrænse dette lavere risikoniveau. De primære regler, der gælder for udpegede afviklingssystemer, der har tilladelse i New Zealand, begrænser, suppleret med de interne regler og procedurer, hvorved PFMI'erne gennemføres, det lavere risikoniveau i New Zealand og sikrer et risikobegrænsende resultatet, der er ækvivalent med det, som tilstræbes ved forordning (EU) nr. 648/2012.
            
         
               (10)
            
            
               Det bør derfor konkluderes, at de retlige og tilsynsmæssige rammer i New Zealand sikrer, at udpegede afviklingssystemer, som har tilladelse der, opfylder retligt bindende krav, som er ækvivalente med kravene i afsnit IV i forordning (EU) nr. 648/2012.
            
         
               (11)
            
            
               I henhold til den anden betingelse i artikel 25, stk. 6, i forordning (EU) nr. 648/2012 skal de retlige og tilsynsmæssige rammer i New Zealand for CCP'er, som har tilladelse der, sikre, at nævnte CCP'er til enhver tid er underlagt effektivt tilsyn og håndhævelse af reglerne.
            
         
               (12)
            
            
               Tilsynet med udpegede afviklingssystemer, der har tilladelse i New Zealand, varetages af de fælles reguleringsmyndigheder. De fælles reguleringsmyndigheder kan indhente oplysninger fra udpegede afviklingssystemer og deres deltagere og kan pålægge bøder, hvis de nægter at svare. De fælles reguleringsmyndigheder kan tilbagekalde et udpeget afviklingssystems tilladelse. De fælles reguleringsmyndigheder overvåger, om udpegede afviklingssystemer opfylder de betingelser, som tilladelsen som udpeget afviklingssystem er underlagt. Disse betingelser kan indeholde krav om at underrette de fælles reguleringsmyndigheder om væsentlige hændelser (såsom manglende overholdelse af eller ændringer af systemets risikostyringsrammer eller politik for finansielle ressourcer), regelmæssige rapporter til de fælles reguleringsmyndigheder og om at offentliggøre oplysninger, herunder en egenvurdering i forhold til relevante internationale standarder (PFMI'er). De fælles tilsynsmyndigheder mødes jævnligt med de udpegede afviklingssystemers øverste ledelse og kan tage tilladelsen op til revision og pålægge den yderligere betingelser eller tilbagekalde den, hvis de gældende krav ikke er opfyldt.
            
         
               (13)
            
            
               Det bør derfor konkluderes, at udpegede afviklingssystemer, der har tilladelse i New Zealand, til enhver tid er underlagt effektivt tilsyn og effektiv håndhævelse.
            
         
               (14)
            
            
               I henhold til den tredje betingelse i artikel 25, stk. 6, i forordning (EU) nr. 648/2012 skal de retlige og tilsynsmæssige rammer i New Zealand indeholde et effektivt ækvivalent system for anerkendelse af CCP'er, der har tilladelse i henhold til det retlige system i tredjelande (»CCP'er fra tredjelande«).
            
         
               (15)
            
            
               CCP'er fra tredjelande kan drive virksomhed i New Zealand, forudsat at de retlige og tilsynsmæssige rammer, der gælder for dem og deres deltagere, er juridisk solide. CCP'er fra tredjelande skal endvidere være underlagt effektivt tilsyn, der sikrer, at de overholder de gældende retlige og tilsynsmæssige rammer. Der kan indgås et aftalememorandum mellem Bank of New Zealand og den kompetente tilsynsmyndighed i CCP'ens tredjeland.
            
         
               (16)
            
            
               New Zealands retlige og tilsynsmæssige rammer bør derfor anses for at tilvejebringe et effektivt ækvivalent system for anerkendelse af CCP'er i tredjelande.
            
         
               (17)
            
            
               Denne afgørelse er baseret på de retligt bindende krav til udpegede afviklingssystemer, som er gældende i New Zealand på tidspunktet for vedtagelsen af afgørelsen. Kommissionen bør i samarbejde med ESMA fortsat løbende overvåge udviklingen i de retlige og tilsynsmæssige rammer for udpegede afviklingssystemer i New Zealand og kontrollere, at de betingelser, som danner grundlag for denne afgørelse, er opfyldt.
            
         
               (18)
            
            
               Den regelmæssige gennemgang af de retlige og tilsynsmæssige rammer, der gælder i New Zealand for CCP'er, som har tilladelse der, bør ikke berøre Kommissionens mulighed for at foretage en særlig gennemgang på et hvilket som helst tidspunkt uden for den generelle gennemgang, hvis udviklingen nødvendiggør, at Kommissionen revurderer den anerkendelse af rammerne som ækvivalente, som denne afgørelse giver. En sådan revurdering kan medføre ophævelse af nærværende afgørelse.
            
         
               (19)
            
            
               Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE AFGØRELSE:
   Artikel 1
   Med henblik på artikel 25, stk. 6, i forordning (EU) nr. 648/2012 betragtes de retlige og tilsynsmæssige rammer i New Zealand, som består af Part 5C i Reserve Bank of New Zealand Act 1989, suppleret med politikerklæringen »The Designation and Oversight of Designated Settlement Systems«, i henhold til hvilken udpegede afviklingssystemer skal overholde PFMI'erne, og som gælder for udpegede afviklingssystemer, som ækvivalente med kravene i forordning (EU) nr. 648/2012.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 15. december 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 201 af 27.7.2012, s. 1.
   
      (2)  Pr. 1. september 2014 har Udvalget om Betalings- og Clearingsystemer ændret navn til Udvalget om Betalings- og Markedsinfrastrukturer.